

**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΔΙΟΙΚΗΤΙΚΗΣ ΑΝΑΣΥΓΚΡΟΤΗΣΗΣ**

**ΓΡΑΦΕΙΟ ΤΥΠΟΥ**

Αθήνα, 18 Δεκεμβρίου 2017

**ΔΕΛΤΙΟ ΤΥΠΟΥ**

**Ομιλία της Υπουργού Διοικητικής Ανασυγκρότησης, Όλγας Γεροβασίλη, στη συζήτηση επί του σχεδίου νόμου «Κύρωση του Κρατικού Προϋπολογισμού οικονομικού έτους 2018»**

**Κυρίες και κύριοι Βουλευτές,**

**Κυρίες και κύριοι συνάδελφοι,**

Kατάλαβα σήμερα, γιατί ενώ η Νέα Δημοκρατία και το 2016 και το 2017 έχει κεντρική πολιτική επιλογή και βασικό πολιτικό αφήγημα της να ζητάει εκλογές, δεν τα κατάφερε.

Διότι, δεν είχε ανακηρύξει με συνέδριο το έτος εκλογικό. Ενώ τώρα, που το ανακήρυξε το 2018 εκλογικό έτος μέσω συνεδρίου, πιθανόν να φαντάζεστε ότι έχετε περισσότερες πιθανότητες.

Καταλαβαίνετε, όμως, ότι αυτό το αφήγημα της αριστερής παρένθεσης, που θα τελείωνε σε έξι μήνες, σε έναν χρόνο, σε δυο χρόνια εν πάση περιπτώσει, δεν επιτυγχάνει.

Σε κάθε περίπτωση, θα είμαστε εδώ του χρόνου να συζητάμε για τον καινούργιο προϋπολογισμό του 2019, που βεβαίως θα τον εισηγηθούμε εμείς. Και αυτός ο προϋπολογισμός θα έχει όλο το σχέδιό μας για την μεταμνημονιακή εποχή, με σταθερό τρόπο, με σταθερά βήματα, έτσι ώστε να μην γυρίσει η χώρα ποτέ πίσω.

Όλες αυτές τις ημέρες η συζήτηση ανέδειξε το εύρος της προσπάθειάς μας.

Ώστε οι πολλοί, που έκαναν τις πολλές θυσίες όλα αυτά τα χρόνια, να αποκτήσουν τα περισσότερα οφέλη.

Να γίνουν αποδέκτες της δίκαιης ανάπτυξης και της παραγωγικής ανασυγκρότησης της χώρας.

Aποκαθιστούμε, λοιπόν, αδικίες και διασφαλίζουμε ότι αυτές δεν θα επαναληφθούν.

Λύνουμε προβλήματα και, ταυτόχρονα, κατοχυρώνουμε πως οι λύσεις αυτές θα έχουν διάρκεια.

Με αυτόν τον τρόπο αντιμετωπίσαμε και την ανασυγκρότηση της Δημόσιας Διοίκησης.

Αυτό, κατ’ αρχάς, σημαίνει βελτίωση της αποτελεσματικότητας και αποδοτικότητας των υπηρεσιών.

Σημαίνει διαρθρωτικές μεταρρυθμίσεις.

Και όχι οριζόντιες δημοσιονομικές περικοπές και απολύσεις.

Σημαίνει επένδυση στους ανθρώπους και τις νέες τεχνολογίες.

Γιατί, τελικά, τις άδικες νεοφιλελεύθερες επιλογές, τις οποίες οι προηγούμενες κυβερνήσεις υπερασπίστηκαν και εξακολουθούν να υπερασπίζονται…

Τις αποδόμησε το ίδιο το Ευρωπαϊκό Ελεγκτικό Συνέδριο.

Το οποίο, στην έκθεσή του, αναφέρει:

Η Ευρωπαϊκή Επιτροπή «δεν μπόρεσε να παράσχει ποσοτικές/ποιοτικές αναλύσεις για τις δύο κύριες πτυχές αυτών που η κυβέρνησή σας…

κυρίες και κύριοι της Αξιωματικής Αντιπολίτευσης και όχι μόνο,

…βάφτισε «μεταρρυθμίσεις»:

ήτοι τη μείωση των απασχολουμένων στο Δημόσιο κατά 150.000 την περίοδο 2011-2015

και την ολοκλήρωση της υποχρεωτικής αποχώρησης 15.000 υπαλλήλων έως το 2014».

Και όχι μόνο δεν ακούσαμε μία συγγνώμη για όλα αυτά, αντίθετα την προκλητική και αποκαλυπτική ταυτόχρονα πολιτική θέση πως:

«αν δεν υπήρχαν τα μνημόνια, έπρεπε να τα εφεύρουμε»!

Εμείς κληθήκαμε να ανατάξουμε:

Ένα Δημόσιο εντέχνως απαξιωμένο.

Με ραγδαία επιδείνωση του μέσου όρου ηλικίας του ανθρώπινου δυναμικού.

Και με εμφανή την υποστελέχωση σημαντικού αριθμού υπηρεσιών.

Και εσείς οι ίδιοι, που εμπνευστήκατε, υπερασπιστήκατε και εφαρμόσατε όλα αυτά, εγκαλείτε εμάς.

Από τη μια, μας εγκαλείτε για κατάρρευση των δημόσιων δομών.

Και από την άλλη, για διόγκωση του κράτους με «κομματικούς στρατούς».

Άλλος ένας τίτλος κενός περιεχομένου, για κατασκευή εντυπώσεων και μόνο.

Άλλη μια συνεισφορά σας στα «fake news», στα οποία τόσο πολύ αρέσκεστε.

**Κυρίες και κύριοι της αξιωματικής αντιπολίτευσης,**

**Μόνοι και αποκλειστικοί υπεύθυνοι,**

Ο κοινωνικός αυτοματισμός σας είχε ευθύ στόχο.

Την υπεράσπιση των αρχών του νεοφιλελευθερισμού, του πυρήνα της ιδεολογίας σας:

Δηλαδή, τη συρρίκνωση θεμελιωδών λειτουργιών του δημόσιου τομέα και του κοινωνικού κράτους.

Τη βαθιά συντήρηση και την ικανοποίηση των συμφερόντων κλειστών και μικρών ομάδων.

Και αυτά δεν είναι αποκυήματα της φαντασίας μας.

Με κάθε ευκαιρία τα στελέχη σας, μας τα αποκαλύπτουν με τον δημόσιο λόγο τους.

Και μόλις χθες, ο Πρόεδρος της ΝΔ επανέλαβε για ακόμη μια φορά την απέχθεια των νεοφιλελεύθερων πολιτικών προς κάθε τι δημόσιο.

Γιατί, έχει μπερδέψει τον κυνισμό και την αναλγησία με την ειλικρίνεια.

Γιατί, είναι τεράστια η απόσταση της σημερινής ηγετικής ομάδας της ΝΔ από τις ιδεολογικές αρχές του κοινωνικού φιλελευθερισμού.

Τι μας είπε χθες πάλι λοιπόν;

Ο κ. Μητσοτάκης ούτε λίγο, ούτε πολύ, διεκδικεί για τον εαυτό του ρόλο πρωθυπουργού – δημοπράτη!

Δήλωσε δημόσια την πρόθεσή του να εκχωρήσει τη δημόσια παιδεία, υγεία, εποπτεία και διοίκηση, με κριτήριο την καλύτερη οικονομική προσφορά!

Εκχωρώντας δομές, ανθρώπινο δυναμικό και υπηρεσίες – μέχρι και το Γενικό Λογιστήριο του Κράτους – σε ιδιώτες.

Όχι, κ. Πρόεδρε της ΝΔ.

Το κράτος και ο δημόσιος χαρακτήρας του στήθηκαν βήμα-βήμα, διαχρονικά, με αγώνες, οράματα, κόπους και θυσίες του λαού μας.

Δεν είναι φιλέτο προς πώληση.

Δεν είναι ευκαιρία για αύξηση του ύψους των λογαριασμών κάποιων σε φορολογικούς παραδείσους.

Και τα επιβεβαιώνει, βέβαια, όλα αυτά ο πολιτικός σχεδιασμός της ΝΔ.

Στα ερωτήματα που θέσατε προς τα μέλη σας, με αφορμή το χθεσινό σας Συνέδριο.

Όταν, λοιπόν, τους ρωτάτε:

«Όταν προκηρύσσονται διευθυντικές θέσεις στο Δημόσιο να δίνεται η δυνατότητα να συμμετέχουν ως υποψήφιοι και στελέχη του ιδιωτικού τομέα;»

Τι εννοείτε, ακριβώς;

Γιατί όχι, λοιπόν, αντικατάσταση του συνόλου των υπηρεσιακών δομών με συμβάσεις έργου σε ιδιωτικές εταιρίες;

Εκεί οδηγεί η ανιστόρητη στρέβλωση της φιλελεύθερης ιδεολογικής βάσης της παράταξης του ’74, που για δεύτερη φορά την τελευταία πενταετία επιχειρείται από ηγετική ομάδα της ΝΔ.

Υπό αυτήν την έννοια, αισθάνομαι ιδιαίτερη ικανοποίηση που το Υπουργείο Διοικητικής Ανασυγκρότησης εξακολουθεί ακόμη να υφίσταται, που το δυναμικό του Δημοσίου εξακολουθεί να βρίσκεται στη θέση του, που ο ρόλος του αποκαθίσταται.

Γιατί, θα είχε καταργηθεί, αν σας αφήναμε να απολύετε με τον ίδιο ρυθμό και με το ίδιο πάθος.

Αν σας αφήναμε να επιτίθεστε στις δημόσιες δομές και λειτουργίες με την ίδια ζέση που υπαγορεύει η προσήλωση στη νεοφιλελεύθερη εμμονή σας.

Αν σας αφήναμε να επιβάλλετε τα πολιτικά σας πρότυπα.

Δηλαδή, τον εκχυδαϊσμό του κοινωνικού κράτους, που ξεχειλίζει, όταν η κοινωνία υποχρεώνεται να λειτουργεί:

με βάση τους κανόνες του ισχυρού, τους κανόνες της αγοράς, τους κανόνες των κερδών και υπερκερδών, τη θεοποίηση της λογικής των αριθμών και των φορολογικών παραδείσων.

**Κυρίες και κύριοι συνάδελφοι,**

Θεμελιώνουμε το Δημόσιο που θα ανταποκριθεί στην επόμενη μέρα της δίκαιης ανάπτυξης.

Με αντικειμενικές, πλέον, διαδικασίες για την εξέλιξη του ανθρώπινου δυναμικού του σε όλες τις βαθμίδες.

Μάλλον όλα αυτά σάς ηχούν παράξενα.

Είχατε συνηθίσει τις απευθείας αναθέσεις και τις τοποθετήσεις των εκλεκτών.

Είχατε «ξεχάσει» τις κρίσεις Προϊσταμένων δέκα χρόνια στο συρτάρι.

Αντίθετα, εμείς ολοκληρώνουμε τις επόμενες ημέρες την τοποθέτηση 20 Γενικών Διευθυντών Διοικητικού Οικονομικού μέσω ΑΣΕΠ στα Υπουργεία.

Και ακολουθούν οι θέσεις των θεματικών Γενικών Διευθυντών.

Προχωρά, ταυτόχρονα, η προκήρυξη 69 Διοικητικών, Τομεακών και Ειδικών γραμματέων στα Υπουργεία.

**Κυρίες και κύριοι,**

Ο ρόλος του δημόσιου τομέα επαναπροσδιορίζεται σε διεθνές επίπεδο.

Δικός μας στόχος;

**Ο ψηφιακός μετασχηματισμός του Κράτους.**

Γιατί, το Υπουργείο αυτό δεν είναι το Υπουργείο των απολύσεων.

Είναι το Υπουργείο που ανοίγει το παράθυρο στην ατζέντα του 21ου αιώνα.

Στην ψηφιακή οικονομία και την ανοιχτή διακυβέρνηση.

Με γνώμονα την καλύτερη εξυπηρέτηση των πολιτών και των επιχειρήσεων.

Και με προσήλωση στη διαφάνεια και την ποιότητα των υπηρεσιών.

Αντιμετωπίζοντας δραστικά και τη γραφειοκρατία, που τη θυμήθηκε εσχάτως και ο Πρόεδρος της ΝΔ…

**Βάζουμε, λοιπόν, τις βάσεις με ψηφιακά έργα υποδομής.**

Συμβαδίζοντας με τις σύγχρονες ψηφιακές ανάγκες, υλοποιήσαμε ως κυβέρνηση το G-Cloud, ένα σύγχρονο ψηφιακό αποθετήριο, μέσω της Κοινωνίας της Πληροφορίας.

Έναν ψηφιακό κόμβο, που θα φιλοξενεί με ασφάλεια και θα υποστηρίζει όλες τις δημόσιες, υπολογιστικές εφαρμογές.

Στο G-Cloud κεντρική θέση καταλαμβάνει πλέον σύστημα «Διαύγεια».

Το «Διαύγεια», που εσείς μας κατηγορήσατε ότι δήθεν σκοπεύουμε να το υπονομεύσουμε, αποκτά μια νέα, πιο δυναμική μορφή, καθώς αναβαθμίστηκε με υποδομές G-Cloud.

Πριν από ένα μήνα, η «Διαύγεια» μεταφέρθηκε στο νέφος, ερχόμενη στην πραγματικότητα.

Έτσι, εξασφαλίζεται η αδιάλειπτη λειτουργία της, παρά την συνεχώς αυξανόμενη χρήση της και με μειωμένο κόστος.

Πέρα από τη «Διαύγεια», υποστηρίζουμε ενεργά **την ενσωμάτωση και διευρυμένη χρήση των ψηφιακών υπογραφών στη Δημόσια Διοίκηση.**

Οι ψηφιακές υπογραφές παρέχονται δωρεάν από την Αρχή Πιστοποίησης Ελληνικού Δημοσίου (ΑΠΕΔ).

Μέχρι σήμερα έχουν δοθεί 53.540 Πιστοποιητικά προς υπαλλήλους και ιδιώτες.

**Και, παράλληλα, εργαζόμαστε για την επανεκκίνηση του «ΣΥΖΕΥΞΙΣ ΙΙ».**

Για να παρέχουμε αναβαθμισμένες τηλεπικοινωνιακές υπηρεσίες σε 34.000 σημεία, ως συνέχεια και επέκταση του υφιστάμενου «ΣΥΖΕΥΞΙΣ».

Έργο που είχε αρχικά ενταχθεί στο ΕΣΠΑ 2007-2013 και στη συνέχεια εγκαταλείφθηκε.

Ουσιαστικά, η κυβέρνησή μας παρέλαβε μία κατάσταση, όπου ένα εμβληματικό έργο είχε περιέλθει σε πλήρες τέλμα.

Εμείς είμαστε αποφασισμένοι να το υλοποιήσουμε και σε πολύ σύντομο χρονικό διάστημα θα έχουμε απτά αποτελέσματα για την επανένταξή του.

**Κυρίες και κύριοι Βουλευτές,**

Εκτός από τις υποδομές, ψηφιοποιούμε και τις λειτουργίες του Δημοσίου.

Αναβαθμίσαμε ήδη το Μητρώο Ανθρωπίνου Δυναμικού του Ελληνικού Δημοσίου, πιο γνωστό ως «Απογραφή».

Δηλαδή, μια on-line βάση δεδομένων του προσωπικού, που υπηρετεί με οποιαδήποτε σχέση εργασίας ή έργου στον δημόσιο τομέα.

Πατώντας πάνω σε αυτή τη βάση, υλοποιήσαμε το Ενιαίο Σύστημα Κινητικότητας.

Μια ψηφιακή πλατφόρμα για την επιτάχυνση διοικητικών μεταβολών.

Με ψηφιακά οργανογράμματα και περιγράμματα θέσεων εργασίας που δημιουργήθηκαν για πρώτη φορά στην ελληνική Δημόσια Διοίκηση.

Δίνουμε έτσι οριστικό τέλος στις πελατειακές και ρουσφετολογικές μετακινήσεις του προσωπικού στο Δημόσιο.

Μετακινήσεις που απαιτούσαν δεκάδες υπογραφές και ανθρωποώρες.

Σε αυτό το περιβάλλον, προωθούμε το έργο της «Ηλεκτρονικής Στοχοθεσίας» (e-goal setting).

Στοχοθεσία, βέβαια, που δεν θα επιβάλλεται αυθαίρετα εκ των άνω.

Αλλά, θα προκύπτει μέσα από ανοιχτές διαδικασίες διαβούλευσης, μέσω της ολομέλειας διεύθυνσης και τμήματος.

Και, φυσικά, στο ίδιο πλαίσιο ξεκινά από το νέο έτος η ηλεκτρονική αξιολόγηση των δημοσίων υπαλλήλων.

Ώστε να γίνεται ταχύτερα και με μικρότερο γραφειοκρατικό κόστος.

Γνωρίζετε, άλλωστε όλοι –πλην του Προέδρου της ΝΔ όπως χθες καταλάβαμε– ότι η αξιολόγηση των δημοσίων υπαλλήλων έγινε πράξη από την κυβέρνησή μας.

Και τώρα περνάμε στην ηλεκτρονική αξιολόγηση μέσω της «Απογραφής».

Σχεδιάζουμε, δηλαδή, ψηφιακά εργαλεία που διασυνδέονται μεταξύ τους και όχι αποσπασματικές νησίδες συστημάτων.

Όπως ήταν η συνήθης πρακτική των περασμένων δεκαετιών.

Όταν πακτωλός χρημάτων κατασπαταλήθηκε επί των κυβερνήσεων ΝΔ-ΠΑΣΟΚ, χωρίς καμία διασύνδεση των συστημάτων πληροφορικής μεταξύ τους.

**Κυρίες και κύριοι,**

Αρχές του νέου έτους, ξεκινά η διαδικασία υλοποίησης ενός στρατηγικού έργου για το Δημόσιο.

Του Ενιαίου Συστήματος Διαχείρισης Ανθρώπινου Δυναμικού (HRMS), που περιλαμβάνει:

την πρόσληψη, την υπηρεσιακή εξέλιξη, τις μετακινήσεις, την εκπαίδευση, την επιμόρφωσή, τις εκθέσεις αξιολόγησης των δημοσίων υπαλλήλων. Τα πάντα.

Αξιοποιούμε, λοιπόν διεθνείς, καλές πρακτικές, νέες πηγές χρηματοδότησης και στρατηγικές συμμαχίες.

Έχουμε ήδη εκκινήσει τη συνεργασία με τον ΟΟΣΑ για τη σταδιακή μετάβαση στο ψηφιακό ΚΕΠ (e-kep).

Έτσι, οι πολίτες και οι επιχειρήσεις να εξυπηρετούνται άμεσα, χωρίς να απαιτείται αυτοπρόσωπη παρουσία.

Η συνεργασία αυτή βρίσκεται σε τελική φάση, με εξασφαλισμένη χρηματοδότηση από τον Ευρωπαϊκό Οικονομικό Χώρο (ΕΟΧ).

**Κυρίες και κύριοι,**

Το ψηφιακό Δημόσιο είναι εξ’ ορισμού ανοιχτό στην κοινωνική λογοδοσία.

Γι’ αυτό το λόγο, τα ανοιχτά δεδομένα αποτελούν στρατηγική μας προτεραιότητα.

Γιατί, ενισχύουν τη διαφάνεια, μειώνουν τα διοικητικά βάρη, ενώ η περαιτέρω χρήση τους μπορεί να οδηγήσει σε νέες θέσεις εργασίας.

Και, επιπλέον, απαντούμε δυναμικά στην πολυνομία, μια από τις αιτίες της αδιαφάνειας και της διαπλοκής.

Προχωρούμε, στην υλοποίηση της Εθνικής Πύλης Κωδικοποίησης και Αναμόρφωσης της Ελληνικής Νομοθεσίας, ενός έργου-τομή.

Ενός κόμβου, που θα συγκεντρωθεί το σύνολο της πληροφορίας για την κωδικοποίηση και αναμόρφωση της νομοθεσίας στην Ελλάδα.

Έχει υποβληθεί ήδη τεχνικό δελτίο προϋπολογισμού 1,8 εκατομμυρίων ευρώ και μέσα στο 2018 το έργο υλοποιείται.

**Κυρίες και κύριοι συνάδελφοι,**

Είναι παρά πολλά ακόμη, που ο χρόνος δεν μου επιτρέπει να αναφερθώ.

Θέλω, όμως, να επισημάνω το εξής: η κυβέρνηση είναι αποφασισμένη να προχωρήσει.

Το Υπουργείο μας, με την απαραίτητη συνδρομή του Υπουργείου Ψηφιακής Πολιτικής, θα υλοποιήσει όλα τα αναγκαία έργα για τον ψηφιακό εκσυγχρονισμό του Δημοσίου.

Σε έναν χρόνο από σήμερα, τέλη του 2018, το Δημόσιο θα έχει μια εντελώς διαφορετική εικόνα.

Ώστε να αποτελέσει πράγματι το όχημα για τη μετάβαση στη νέα εποχή.

Με τον νεοφιλελευθερισμό ηττημένο, τους συμπολίτες μας δικαιωμένους για τις θυσίες τους, ανακουφισμένους και αξιοπρεπείς, τη λιτότητα κακή ανάμνηση και την κοινωνία όρθια.